b'\n_START_ARTICLE_\nMladen II. \xc5\xa0ubi\xc4\x87 Bribirski\n_START_SECTION_\nPodrijetlo i obitelj\n_START_PARAGRAPH_\nMladen II. bio je najstariji sin hrvatskog bana Pavla I. \xc5\xa0ubi\xc4\x87a Bribirskog i njegove supruge Ur\xc5\xa1e. O vremenu njegova ro\xc4\x91enja nema jednozna\xc4\x8dnih podataka, ali se op\xc4\x87enito smatra da je ro\xc4\x91en oko godine 1270. Imao je \xc4\x8detvoro bra\xc4\x87e od kojih su najpoznatiji i najzna\xc4\x8dajniji Juraj II. i Pavao II._NEWLINE_Rodiv\xc5\xa1i se u obitelji koja je ve\xc4\x87 vi\xc5\xa1e od dvjesto godina upravljala Bribirskom \xc5\xbeupanijom, s vremenom oja\xc4\x8dav\xc5\xa1i i znatno pro\xc5\xa1iriv\xc5\xa1i svoj utjecaj i svoje posjede izvan mati\xc4\x8dne \xc5\xbeupanije, Mladen je 1304. godine odlukom svog oca postao bosanski ban, naslijediv\xc5\xa1i na tom polo\xc5\xbeaju svog strica Mladena I., koji je bio ubijen u Bosni u nerazja\xc5\xa1njenim okolnostima, najvjerojatnije od tamo\xc5\xa1njih nezadovoljnika koji su se protivili vlasti Bribiraca nad Bosnom. Nekoliko godina kasnije naslijedio je oca, koji je po\xc4\x8detkom 14. stolje\xc4\x87a bio na vrhuncu mo\xc4\x87i, stekav\xc5\xa1i laskavu titulu \xe2\x80\x9eneokrunjenog hrvatskog kralja\xe2\x80\x9c.\n_START_SECTION_\nPrve godine banovanja\n_START_PARAGRAPH_\nKada je nakon smrti Pavla I. dana 1. svibnja 1312. godine njegov sin Mladen postao hrvatsko-dalmatinskim banom, prilike u Hrvatskoj bile su razmjerno mirne. Mladi hrvatsko-ugarski kralj Karlo Robert An\xc5\xbeuvinski nije imao \xc4\x8dvrstu vlast u ju\xc5\xbenoj Hrvatskoj, ali u to vrijeme nije ju ni poku\xc5\xa1avao uspostaviti silom. Tako je Mladen II. na svojem prostranom podru\xc4\x8dju, sa sjedi\xc5\xa1tem u Bribiru, odnosno Skradinu, imao prakti\xc4\x8dki skoro neprikosnovenu i neograni\xc4\x8denu vlast. Kralj je to tolerirao izme\xc4\x91u ostalog i zbog toga, jer mu je Mladenov otac Pavao pomogao da se domogne kraljevskog trona. Kako je Pavao bio mo\xc4\x87an i utjecajan, priskrbio si je i da je njegova banska \xc4\x8dast bila od kralja potvr\xc4\x91ena kao nasljedna, pa je Mladen automatizmom stupio na banski polo\xc5\xbeaj._NEWLINE_Situacija sa suparni\xc4\x8dkom Mleta\xc4\x8dkom Republikom, koja je imala stalne aspiracije prema isto\xc4\x8dnoj jadranskoj obali, a eskalirala neprijateljstvima oko grada Zadra, postupno se do 1314. godine smirila, dok je u Bosni Mladen uspio nekako na\xc4\x87i zajedni\xc4\x8dki jezik s mladim Stjepanom II. Kotromani\xc4\x87em, tada najzna\xc4\x8dajnijim tamo\xc5\xa1njim feudalcem i budu\xc4\x87im bosanskim banom._NEWLINE_Ipak, s vremenom je Mladen do\xc5\xa1ao u sukobe, naj\xc4\x8de\xc5\xa1\xc4\x87e zbog vlasni\xc5\xa1tva, s hrvatskim velika\xc5\xa1ima u svom \xc5\xa1irem susjedstvu, me\xc4\x91u ostalima s knezovima Kr\xc4\x8dkim - budu\xc4\x87im Frankopanima, zatim Kurjakovi\xc4\x87ima - knezovima Krbavskim, potomcima starohrvatskog plemena Gusi\xc4\x87ia, pa Nelipi\xc4\x87ima iz plemena Sva\xc4\x8di\xc4\x87a, Mihovilovi\xc4\x87ima, gospodarima \xc5\xbeupe Hlijevno (dana\xc5\xa1nje Livno itd., te s nekim gradovima na jadranskoj obali, poglavito \xc5\xa0ibenikom i Trogirom.\n_START_SECTION_\nZao\xc5\xa1travanje situacije i sukobi s protivnicima\n_START_PARAGRAPH_\nPrilike u Hrvatskoj krajem drugog desetlje\xc4\x87a 14. stolje\xc4\x87a su se za Mladena II. bitno zao\xc5\xa1trile. Uslijedili su burni doga\xc4\x91aji, s nizom pobuna, opsada, oru\xc5\xbeanih sukoba, prelazaka iz jednog tabora u drugi i takti\xc4\x8dkih nadmudrivanja obiju strana. Tako je godine 1319. do\xc5\xa1lo do pobune grada \xc5\xa0ibenika protiv vlasti Bribiraca, \xc5\xa1to je ban poku\xc5\xa1ao sprije\xc4\x8diti vojnom intervencijom, ali nije uspio. U sukob su se intenzivnije uklju\xc4\x8dili i Mle\xc4\x8dani, a zatim i grad Trogir, odmetnuv\xc5\xa1i se od banske vlasti._NEWLINE_Na prolje\xc4\x87e 1322. godine sazvao je Mladen II. sabor hrvatskih knezova (Vjekoslav Klai\xc4\x87), na kojem je poku\xc5\xa1ao dobiti podr\xc5\xa1ku i smiriti napeto stanje vezano uz \xc5\xa0ibenik i Trogir. Na sabor su do\xc5\xa1li, izme\xc4\x91u ostalih, knezovi Kurjakovi\xc4\x87i, Nelipi\xc4\x87i, Mihovilovi\xc4\x87i i Stjepani\xc4\x87i - budu\xc4\x87i Hrvatini\xc4\x87i (koji su imali posjede na podru\xc4\x8dju rijeke Vrbasa). Detalji o tijeku doga\xc4\x91aja na saboru nisu poznati, ali se zna da Mladen nije dobio podr\xc5\xa1ku, nego je dapa\xc4\x8de, nastalo jo\xc5\xa1 ve\xc4\x87e protivljenje rodona\xc4\x8delnika hrvatskih kne\xc5\xbeevskih obitelji, pa je skup zavr\xc5\xa1io neprijateljskim razlazom._NEWLINE_Da stvar bude gora, mla\xc4\x91i brat Pavao II. napustio je Mladena i pre\xc5\xa1ao u protivni\xc4\x8dki tabor, jer mu je za to, prema nekim izvorima, ponu\xc4\x91ena \xc4\x8dak i banska stolica, nakon \xc5\xa1to Mladen bude maknut s nje. Tako je banu preostala samo podr\xc5\xa1ka ostale njegove bra\xc4\x87e i gradova koji su bili u njihovoj vlasti: Klisa, Splita, Omi\xc5\xa1a, Nina, Ostrovice, Bribira i Skradina._NEWLINE_U \xc5\xa1irokoj protubanskoj koaliciji, koja je tada stvorena, nalazili su se i Kotromani\xc4\x87i, predvo\xc4\x91eni Stjepanom II., te Baboni\xc4\x87i, na \xc4\x8delu s Ivanom, slavonskim banom, koji je imao potporu kralja uvjerenog da je do\xc5\xa1ao pravi trenutak da se skr\xc5\xa1i Mladenova mo\xc4\x87._NEWLINE_Za\xc5\xa1to je i kako do\xc5\xa1lo do tako velikog i slo\xc5\xbenog otpora hrvatskom banu, te\xc5\xa1ko je sa sigurno\xc5\xa1\xc4\x87u utvrditi. Neki izvori govore da je to bilo iz \xc4\x8diste zavisti, zbog toga \xc5\xa1to je Mladen II. imao u svojim rukama veliku mo\xc4\x87 u odnosu na ostale hrvatske knezove, dok drugi spominju da je on postupao (pre)nasilno prema svojim pot\xc4\x8dinjenima, pa je to izazvalo odbojnost. Kako god bilo, stanje je postalo takvo da je oru\xc5\xbeani sukob neslu\xc4\x87enih razmjera bio neizbje\xc5\xbean.\n_START_SECTION_\nBitka kod Bliske i gubitak vlasti\n_START_PARAGRAPH_\nU kasno ljeto 1322. godine velika se koalicijska vojska, kojoj je na \xc4\x8delu bio slavonski ban Ivan Baboni\xc4\x87, pojavila u blizini Skradina, gdje je u to vrijeme Mladen boravio. S mora je ona dobila potporu \xc5\xa1ibenskih, trogirskih i mleta\xc4\x8dkih galija. Cijelo podru\xc4\x8dje Skradina i okolice postalo je popri\xc5\xa1te oru\xc5\xbeanog sukoba. Shvativ\xc5\xa1i da se ne\xc4\x87e mo\xc4\x87i uspje\xc5\xa1no suprotstaviti, Mladen je sa svojim \xc4\x8detama po\xc4\x8deo uzmicati prema jugu, nastoje\xc4\x87i se pribli\xc5\xbeiti podru\xc4\x8dju koje je bilo pod kontrolom njegova brata Jurja II._NEWLINE_Odlu\xc4\x8duju\xc4\x87a bitka odigrala se kod Bliske, dana\xc5\xa1nje Blizne u zale\xc4\x91u Trogira, u kojoj su na jednoj strani bili bra\xc4\x87a Mladen i Juraj sa svojim saveznicima, a na drugoj vojska koalicije pod zapovjedni\xc5\xa1tvom Ivana Baboni\xc4\x87a. O detaljima samog tijeka bitke nema dostupnih podataka, ali se zna da su Mladenove snage bitku izgubile. On i njegov brat Juraj uspjeli su se spasiti i privremeno skloniti u Jurjevu tvr\xc4\x91avu u Klisu._NEWLINE_Nedugo potom u ju\xc5\xbenu je Hrvatsku sa svojom vojskom od oko 20.000 ljudi stigao i hrvatsko-ugarski kralj Karlo Robert, kako bi poku\xc5\xa1ao smiriti prilike. Mladen se nadao da \xc4\x87e mu kralj pomo\xc4\x87i, ali uzalud. Pobjednicima u netom vo\xc4\x91enom ratu kralj je na saboru u Kninskoj tvr\xc4\x91avi dana 8. listopada 1322. podijelio, odnosno potvrdio, posjede i povlastice, a pora\xc5\xbeenog bana, koji je ne\xc5\xa1to kasnije tako\xc4\x91er do\xc5\xa1ao u Knin, zarobio je i odveo sa sobom u Ugarsku. Tamo je Mladen proveo u zato\xc4\x8deni\xc5\xa1tvu na kraljevom dvoru dvadesetak godina, sve do svoje smrti izme\xc4\x91u 1341. i 1343. godine.\n_START_SECTION_\nNaslije\xc4\x91e\n_START_PARAGRAPH_\nMladen II. \xc5\xa0ubi\xc4\x87 Bribirski je nakon bitke kod Bliske izgubio veliku mo\xc4\x87, posjede i utjecaj koje je do tada imao. Osim njega, i njegova su bra\xc4\x87a bila na gubitku, pa \xc4\x8dak i Pavao II., koji je bio na pobjedni\xc4\x8dkoj strani, jer nije postao hrvatsko-dalmatinski ban, \xc5\xa1to mu je prema nekim izvorima obe\xc4\x87ano. Za novog bana \xc4\x8dak nije postavljen netko s hrvatskog juga, nego sjevernjak, \xe2\x80\x9cSlavonac\xe2\x80\x9c Ivan Baboni\xc4\x87._NEWLINE_Obitelj \xc5\xa0ubi\xc4\x87a je izgubila dio svojih posjeda koje je do tada imala, ali i nasljednost banske \xc4\x8dasti. U Bosni je postupno svoju vlast oja\xc4\x8dao Stjepan II. Kotromani\xc4\x87. Svoj su uspon do\xc5\xbeivjeli i Baboni\xc4\x87i), Nelipi\xc4\x87i te knezovi Kr\xc4\x8dki. Mladenova bra\xc4\x87a (Juraj II., Pavao II., Grgur i Marko) te njihov sljede\xc4\x87i nara\xc5\xa1taj (Mladen III., Pavao III., Bo\xc5\xbeidar, Juraj III. - budu\xc4\x87i Juraj I. Zrinski, te Pribko) opstali su jo\xc5\xa1 tridesetak godina, da bi tek novi kralj Ljudevit I. Veliki, sin Karla Roberta, uspio zamjenom posjeda ili na drugi na\xc4\x8din djelomi\xc4\x8dno ih raseliti u druge dijelove Hrvatske.'